Virallinen lehti nro C 249 , 25/09/1995 s. 0165



B4-0980/95 Päätöslauselma kuivuudesta Etelä-Euroopan eräillä alueilla Euroopan parlamentti, joka A. ottaa huomioon, että monia Etelä-Euroopan alueita, mm. Sisiliaa, Andalusiaa ja erityisesti suuria osia Kreikkaa ja Portugalia, on kohdannut vakava kuivuus ja että jäljellä olevien vesivarojen määrä on jo näin aikaisin kesällä kuivuusalueilla hyvin vähäinen, paljon vähäisempi kuin viime kesänä, B. ottaa huomioon ne vakavat vahingot, joita kuivuudesta jo on koitunut viljasadolle, sekä ne vahingot, joita siitä myöhemmin syksyllä koituu sitrushedelmien ja hedelmien ja vihannesten sadolle yleensä; mainitut tuotteet ovat avaintekijä kyseisten alueiden taloudelle, C. ottaa huomioon, että huomattava osa keinokasteluun tarkoitetusta vedestä on veden puutteen takia jo varattu juomavedeksi, D. ottaa huomioon, että Italian hallitus aikoo julistaa joitakin Sisilian alueita katastrofialueiksi, E. ottaa huomioon, että Euroopan parlamentti hyväksyi 18. toukokuuta 1995 antamassaan lausunnossa satokauden 1995 - 1996 maataloushinnoista ((Kyseisen istunnon pöytäkirjat, osa II, kohta 4)) tarkistuksen, jolla asetukseen (ETY) N:o 1765/92 sisällytettiin 6 b artikla, jonka tarkoituksena on estää rankaiseminen alueellisen viljelyalueen ylittämisestä niissä maissa, joita on kohdannut kuivuus, jos kokonaistuotanto ei ylitä vertailuvuosien keskiarvoa; näin toimiessaan se otti huomioon, että kuivuuden takia on kehitetty satovaihtoehtoja, jotka ovat merkinneet säästöjä yhteisön talousarviolle, F. ottaa huomioon, että kuivuus tekee metsistä haavoittuvampia; metsät ja maatalous yhdessä ovat tärkeitä maaseutuympäristön suojelemiselle ja säilyttämiselle, G. ottaa huomioon, että kyseiset maat eivät yksinään voi toteuttaa tarvittavia toimia tätä vitsausta vastaan taistelemiseksi, H. ottaa huomioon, että yhteisön toimet ovat tähän mennessä osoittautuneet täysin riittämättömiksi eikä tehokkaita toimintatapoja ole suurelta osin pystytty löytämään, Euroopan parlamentti, joka 1. Pyytää komissiota mahdollisimman pian jättämään parlamentille selonteon kuivuuden viime vuonna aiheuttamista vahingoista sekä tiedot siitä, mihin toimiin jäsenvaltiot ja yhteisö ovat ryhtyneet; 2. Kehottaa komissiota myöntämään erityistä hätäapua kuivuuden pahiten koettelemille alueille ja antamaan luvan kansallisen avun myöntämiselle maatalousalalle; 3. Ottaa tehtäväkseen lisätä kuivuuden koettelemien alueiden avustukseen yhteisön talousarviossa varattuja varoja; 4. Kehottaa komissiota laatimaan yleisen vesihuoltostrategian kuivuuden pahiten koettelemille alueille ja varmistamaan, että ne keinot ja voimavarat, jotka jäsenvaltioilla on käytettävissään, yhdistetään ja yhteensovitetaan parempien tulosten saavuttamiseksi; 5. Kehottaa komissiota pitämään mielessä, että kuivuus on yhteisön tietyillä eteläisillä alueilla alueellisiin olosuhteisiin liittyvä ilmiö, jota ei ratkaista pelkästään hätätoimenpiteillä, vaan etenkin jatkuvalla määrätietoisella toiminnalla pysyvän ratkaisun aikaansaamiseksi; 6. Kehottaa komissiota käyttämään Euroopan parlamentin satokauden 1995 - 1996 maataloushinnoista äänestäessään hyväksymää tarkistusta lähtökohtana laajoille toimille kuivuuden kohtaamien alueiden auttamiseksi; 7. Pyytää komissiota tukemaan kampanjaa, jolla kannustetaan kansalaisia sekä julkisia ja yksityisiä yrityksiä ja yhteisöjä järkevämpään vedenkäyttöön; 8. Kehottaa puhemiestään välittämään tämän päätöslauselman neuvostolle ja komissiolle.